CELEX: 62019TN0011
Language: ro
Date: 2019-01-02 00:00:00
Title: Cauza T-11/19: Acțiune introdusă la 2 ianuarie 2019 – Mutualidad de la Abogacía și alții/BCE și SRB

25.2.2019   
            
            
               RO
            
            
               Jurnalul Oficial al Uniunii Europene
            
            
               C 72/43
            
         
      Acțiune introdusă la 2 ianuarie 2019 – Mutualidad de la Abogacía și alții/BCE și SRB
      (Cauza T-11/19)
      (2019/C 72/56)
      Limba de procedură: spaniola
      
         Părțile
      
      
         Reclamanți: La Mutualidad General de la Abogacía (Madrid) și alți 75 reclamanți (Madrid) (reprezentanți: R. Pelayo Jiménez, A. Muñoz Aranguren și P. Hermida Paredes, avocați)
      
         Pârâte: Banca Centrală Europeană (BCE) și Comitetul unic de rezoluție (SRB)
      
         Concluziile
      
      Reclamanții solicită Tribunalului:
      
                  —
               
               
                  constatarea răspunderii extracontractuale a BCE și a SRB ca urmare a încălcărilor menționate în cererea introductivă și obligarea lor la despăgubirea reclamanților pentru prejudiciul suferit, evaluat la valoarea patrimonială a acțiunilor acestora care, potrivit chiar „Estimării 1” a SRB, era de 2,0020217 euro/acțiune și, în subsidiar, obligarea instituțiilor pârâte la plata unei despăgubiri echivalente cu 0,8442 euro/acțiune.
               
            
                  —
               
               
                  majorarea cuantumului despăgubirilor cu dobânzi compensatorii calculate în funcție de rata anuală a inflației constatată de EUROSTAT în Spania, de la data de 6 iunie 2017 până la data pronunțării hotărârii, precum și cu dobânzi de întârziere (la rata aplicată de BCE pentru principalele sale operațiuni de refinanțare, majorată cu două puncte) de la data hotărârii prin care se recunoaște obligația de reparare a prejudiciului până la executarea efectivă a acesteia.
               
            
                  —
               
               
                  obligarea instituțiilor pârâte la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanții invocă două motive.
      
                  1.
               
               
                  Primul motiv este întemeiat pe existența unor acțiuni sau omisiuni ale Băncii Centrale Europene presupus nelegale sau neglijente. Se invocă în această privință:
                  
                              —
                           
                           
                              încălcarea principiului încrederii legitime în măsura în care BCE, în calitate de instituție însărcinată cu supravegherea și cu evaluarea prudențială, a creat așteptări legitime acționarilor Banco Popular Español S.A.;
                           
                        
                              —
                           
                           
                              încălcarea de către BCE a obligației de diligență și de bună administrare întrucât nu a adoptat măsurile de intervenție timpurie și/sau de recuperare în privința Banco Popular Español, cu nerespectarea orientărilor referitoare la condițiile de utilizare a măsurilor de intervenție timpurie [articolul 27 alineatul (4) din Directiva 2014/59].
                           
                        
            
                  2.
               
               
                  Al doilea motiv este întemeiat pe existența unor acțiuni ale Comitetului unic de rezoluție presupus nelegale sau neglijente. Se invocă în această privință:
                  
                              —
                           
                           
                              încălcarea articolelor 7 și 13 din Regulamentul (UE) nr. 806/2014 și a articolului 3 alineatul (4) din Directiva 2014/59, ca urmare a acțiunii necoordonate a SRB și a BCE și a neactualizării schemei de rezoluție a Banco Popular Español;
                           
                        
                              —
                           
                           
                              încălcarea obligației de confidențialitate a SRB, cu încălcarea corelativă a articolului 339 TFUE și a articolului 88 alineatul (1) din Regulamentul (UE) nr. 806/2014;
                           
                        
                              —
                           
                           
                              încălcarea articolului 20 din Regulamentul (UE) nr. 806/2014, întrucât SRB nu a solicitat o evaluare definitivă a Banco Popular Español, și încălcarea corelativă a obligației de diligență și de bună administrare.